CELEX: 52013DC0605
Language: mt
Date: 2013-08-28 00:00:00
Title: RAKKOMANDAZZJONI TAL-KUMMISSJONI LILL-KUNSILL li tawtorizza lill-Kummissjoni biex tinnegozja l-emendi għat-Trattat dwar il-Komunità tal-Enerġija f’isem l-Unjoni Ewropea

|
			
		
		
		52013DC0605
		
			RAKKOMANDAZZJONI TAL-KUMMISSJONI LILL-KUNSILL li tawtorizza lill-Kummissjoni biex tinnegozja l-emendi għat-Trattat dwar il-Komunità tal-Enerġija f’isem l-Unjoni Ewropea /* COM/2013/0605 final - 2013/ () */
			
				
		
		
			
			   	RAKKOMANDAZZJONI
TAL-KUMMISSJONI LILL-KUNSILL
li
tawtorizza lill-Kummissjoni biex tinnegozja l-emendi għat-Trattat dwar
il-Komunità tal-Enerġija f’isem l-Unjoni Ewropea

1.                      
MEMORANDUM
TA’ SPJEGAZZJONI

It-Trattat li jistabbilixxi
l-Komunità tal-Enerġija ġie ffirmat f'Ateni
fil-25 ta' Ottubru 2005 mill-Komunità Ewropea u d-disa'
Partijiet Kontraenti mix-Xlokk tal-Ewropa u daħal fis-seħħ
fl-1 ta' Lulju 2006. L-Artikolu 16 tat-Trattat jiddefinixxi
l-"acquis communautaire dwar l-ambjent" li tfisser: 
·                        
id-Direttiva tal-Kunsill 85/337/KEE
tas-27 ta' Ġunju 1985 dwar l-istima tal-effetti ta’
ċerti proġetti pubbliċi u privati fuq l-ambjent, kif emendata
bid-Direttiva tal-Kunsill 97/11/KE tat-3 ta' Marzu 1997 u
bid-Direttiva 2003/35/KE tal-Parlament Ewropew u tal-Kunsill
tas-26 ta' Mejju 2003, 
·                        
Id-Direttiva tal-Kunsill 1999/32/KE
tas-26 ta' April 1999 dwar it-tnaqqis tal-kontenut tal-kubrit
f'ċerti karburanti likwidi u li temenda d-Direttiva 93/12/KEE,
·                        
Id-Direttiva 2001/80/KE tal-Parlament Ewropew u tal-Kunsill
tat-23 ta' Ottubru 2001 dwar il-limitazzjoni tal-emissjonijiet
ta' ċerti tniġġis fl-arja minn impjanti kbar tal-kombustjoni
(id-Direttiva dwar l-LCP), 
·                        
l-Artikolu 4(2) tad-Direttiva 79/409/KEE tal-Kunsill
tat-2 ta' April 1979 dwar il-konservazzjoni tal-għasafar
selvaġġi.
L-Artikolu 12 tat-Trattat
li jistabbilixxi l-Komunità tal-Enerġija jistipula li kull Parti
Kontraenti għandha timplimenta l-acquis communautaire dwar
l-ambjent b'konformità mal-iskeda stabbilita fl-Anness II tat-trattat.
Id-Direttiva dwar l-LCP
ġiet issostitwita bl-Artikolu 72(3) u (4) tal-Kapitolu III u
l-Anness V tad-Direttiva 2010/75/UE tal-Parlament Ewropew u tal-Kunsill
tal-24 ta’ Novembru 2010 dwar l-emissjonijiet industrijali
(il-prevenzjoni u l-kontroll integrati tat-tniġġis)
mis-7 ta’ Jannar 2013 għall-impjanti l-ġodda, u
mill-1 ta’ Jannar 2016 għall-impjanti eżistenti.
Id-Direttiva dwar l-LCP hija rrevokata b'effett min din l-aħħar data.
Għaldaqstant għandhom jiġu emendati skont dan l-acquis
communautaire dwar l-ambjent stabbilit fl-Artikolu 16 tat-Trattat li
jistabbilixxi l-Komunità tal-Enerġija, u l-iskeda tal-implimentazzjoni
stabbilita fl-Anness II ta' dan it-Trattat.
Fid-29 ta' April 2013,
il-Kummissjoni adottat Deċiżjoni C(2013)2364(finali) li tistabbilixxi
l-Proposti tal-Kummissjoni lill-Kunsill tal-Ministri tal-Komunità
tal-Enerġija dwar l-implimentazzjoni tad-Direttiva 2001/80/KE
tal-Parlament Ewropew u tal-Kunsill tat-23 ta’ Ottubru 2001 dwar
il-limitazzjoni tal-emissjonijiet ta’ ċerti tniģģis fl-arja minn
impjanti kbar tal-kombustjoni, u dwar l-implimentazzjoni tal-Kapitolu III,
l-Anness V u l-Artikolu 72(3)-(4) tad-Direttiva 2010/75/UE tal-Parlament
Ewropew u tal-Kunsill tal-24 ta’ Novembru 2010 dwar
l-emissjonijiet industrijali (il-prevenzjoni u l-kontroll integrati
tat-tniġġis) u li temenda l-Artikolu 16 u l-Anness II
tat-Trattat dwar il-Komunità tal-Enerġija.
L-Artikolu 5(2)
tad-Deċiżjoni tal-Kunsill 2006/500
tad-29 ta' Mejju 2006 dwar il-konklużjoni mill-Komunità
Ewropea tat-Trattat dwar il-Komunità tal-Enerġija, jistipula l-proċedura
li għandha tiġi applikata qabel tittieħed pożizzjoni
mill-Komunità tal-Enerġija dwar emendi għat-Trattat dwar il-Komunità
tal-Enerġija.
F'dan il-kuntest,
il-Kummissjoni tirrakkomanda li l-Kunsill jagħtiha l-awtorizzazzjoni biex
tiddelibera fi ħdan l-istituzzjonijiet tal-Komunità tal-Enerġija dwar
emendi meħtieġa fit-Trattat dwar il-Komunità tal-Enerġija.

2.                      
RAKKOMANDAZZJONI

Il-Kumitat jirrakkomanda li:
·      il-Kunsill
jawtorizza lill-Kummissjoni biex, f’isem l-Unjoni Ewropea, tinnegozja l-emendi
meħtieġa fit-Trattat li jistabbilixxi l-Komunità tal-Enerġija;
·      skont
it-Trattat, il-Kunsill jawtorizza lill-Kummissjoni biex tagħmilha
tan-negozjatur f'isem l-Unjoni Ewropea u tinnegozja l-emendi fit-Trattat dwar
il-Komunità tal-Enerġija kif stipulat fid-direttivi dwar in-negozjar
annessi ma' din ir-Rakkomandazzjoni ("id-direttivi dwar
in-negozjar");
·      li
l-Kunsill jaħtar kumitat li għandu jiġi kkonsultat matul
in-negozjati; kif ukoll
·      id-direttivi
dwar in-negozjar jinħarġu mill-Kunsill.
L-ANNESS
Id-direttivi għan-negozjar
tal-emendi għat-Trattat li jistabbilixxi l-Komunità tal-Enerġija
L-emendi li se jiġu miftiehma f'isem l-Unjoni Ewropea
għandhom ikunu bbażati fuq dawk proposti fid-Deċiżjoni
tal-Kummissjoni C(2013)2364(finali) u għandhom l-għan li
jiżguraw konverġenza kemm jista' jkun malajr mal-acquis
communautaire aġġornat dwar l-ambjent fejn jikkonċerna
l-emissjonijiet minn impjanti kbar tal-kombustjoni.